Rachel spetakkel: Gratis antioksidanter
Gratis antioksidanter
Det er lett å bli lat. Rekk opp hendene den som safter og sylter til eget bruk? Ikke du heller, nei. Det er jo ikke så rart. Saft og syltetøy koster jo ikke all verden så man bruker mindre krefter på å gå en tur i butikken.
Men hva gjør vi med bær og frukt som bugner i hager og skog da? Vi lar fuglene og rådyrene få dem.
Bildet til venstre er hentet fra Kongressbiblioteket i USA og viser hjemmekonservert mat i 1939. Dette var før alle fikk fryser og kjøleskap. Vi derimot har fryser og kjøleskap, og behøver ikke å konservere på gamlemåten. Vi kan høste de herlige bærene, legge dem i fryseren og ta dem opp når vi får lyst på en smoothie, eller lage et friskt rørt syltetøy.
Her i Oslo er det bringebærår i år. Villbringbæra er modne og kan fortsatt plukkes. Lag deg en nydelig bringebærdessert med yoghurt og bringebær, en forfriskende smoothie, eller rør ett glass syltetøy. Ikke noe smaker som villbringebær, ikke en gang "Noras hjemmelagde". I tillegg er bæra proppfulle av antioksidanter som holder deg i form gjennom høsten. Flott, ikke sant? Og det beste av alt, det koster ingen ting!